คือ หนูอายุ 13 ค่ะ เคยไปพบแพทย์มาครั้งหนึ่งเมื่อช่วงต้นๆปีนี้เลยค่ะ แพทย์บอกว่าเป็นไมเกรน คือหนูมีอาการปวดหัวข้างเดียวแบบหนักมากๆ ยิ่งถ้าร้องไห้ไปด้วยจะยิ่งมีอาการหนักมากขึ้นเลยค่ะ พอได้ไปพบแพทย์ก็มีอาการดีขึ้น แต่หนูโกหกแพทย์ไปค่ะ ว่าหนูเพิ่งมีอาการ หนูไม่อยากให้ใครรู้ว่าหนูไม่ปกติมาตั้งนานแล้ว หนูมีอาการปวดหัวข้างเดียวเป็นระยะเวลา 4 ปีแล้วค่ะ แล้วช่วงหลังๆตั้งแต่เมื่อ 2 ปีที่แล้วหนูมักจะแอบไปร้องไห้คนเดียวอยู่บ่อยๆ และมักจะด่าทอตัวเองด้วยประโยคที่คนอื่นพูดกับหนู ซึ่งหนูรู้สึกว่ามันไม่ปกติ แต่หนูก็ไม่รู้จะทำอย่างไร หนูไม่กล้าบอกแม่ เพราะแม่หนูเคยพูดกับหนูว่า หนูเป็นภาระของแม่ หนูมีความคิดที่จะฆ่าตัวตายค่ะ หนูเคยนำคัตเตอร์มากรีดแขนตัวเองค่ะ แต่ไม่ได้เป็นรอยอะไรมากค่ะ ไม่ลึกมาก แต่หลังจากที่หนูกรีดแขน หนูมีความรู้สึกดีค่ะ เหมือนหนูได้ปลดปล่อยเลยค่ะ คนที่รู้เรื่องของหนูดีมากที่สุดคือเพื่อนสนิทหนูค่ะ เค้าเป็นห่วงหนูมาก ให้กำลังใจหนูตลอด แต่หนูไม่อยากได้อะไีเลยค่ะ แม้แต่กำลังใจจากพวกเค้า หนูมักจะบอกกับพวกเค้าว่า หนูไม่อยากอยู่แล้ว หนูอยากตาย พวกเค้าพยายามห้ามหนู เค้าให้หนูสัญญาว่า หนูจะไม่ฆ่าตัวตาย หนูสัญญากับพวกเค้าค่ะ แต่หนูอดที่จะคิดไม่ได้เลยค่ะ หนูอยากตาย หนูอยากไปที่ๆดีกว่านี้ หนูไม่อยากอยู่ หนูอยากตายค่ะ
สวัสดีค่ะ อาการต่างๆ ที่เป็นอยู่ เช่น การร้องไห้บ่อยๆ รู้สึกเป็นภาระกับคนอื่น มีความคิดที่จะฆ่าตัวตาย อยากฆ่าตัวตาย และเคยพยายามฆ่าตัวตาย น่าจะเป็นอาการของโรคซึมเศร้าค่ะ ซึ่งการมีโรคประจำตัวเป็นไมเกรน เป็นสาเหตุหนึ่งที่ทำให้เกิดโรคนี้ได้แนะนำให้ลองเล่าความรู้สึกและอาการให้แม่รับฟังด้วยนะคะ อย่างน้อยก็เพื่อให้ท่านทราบถึงอาการป่วยของเรา ซึ่งก็คล้ายๆ กับการเป็นโรคเรื้อรังอื่นๆ เช่น เบาหวาน โรคหัวใจ ที่ควรจะมีคนใกล้ชิดที่ดูแลเราทราบถึงอาการ จะได้ให้การดูแลเมื่อเกิดเหตุฉุกเฉินค่ะ แม้ท่านอาจจะไม่เข้าใจในช่วงแรก แต่อย่างน้อยเราก็ได้เคยเล่าให้ใครได้ฟังเป็นข้อมูลไว้ค่ะ หลังจากนี้ ควรไปพบจิตแพทย์ค่ะ อาจไปพบคนเดียวก่อนในเบื้องต้นก็ได้ เพื่อจิตแพทย์จะได้ประเมินถึงความรู้สึกนึกคิดและอาการต่างๆ ของเรา ว่าน่าจะเข้าข่ายโรคซึมเศร้าหรือไม่ หรือรุนแรงแค่ไหน การรักษาอาการทางจิตเวชต่างๆ นั้น ซึ่งแพทย์จะมียาที่จะช่วยบรรเทาอาการของน้องลงได้ค่ะ นอกจากนี้ยังมีการรักษาด้วยจิตบำบัด พฤติกรรมบำบัด กิจกรรมบำบัด หรืออื่นๆ อีกหลายอย่างค่ะ หากได้รับการรักษาแล้ว ความรู้สึกอยากตายจะค่อยๆ หายไปเองค่ะขอเป็นกำลังใจให้อาการเหล่านี้หายไปโดยเร็วนะคะหากต้องการการพูดคุยกับใครซักคนในตอนนี้ แนะนำโทรไปที่สายด่วนสุขภาพจิต โทร 1323 ค่ะ